CELEX: 32019Y0806(01)
Language: el
Date: 2019-06-28 00:00:00
Title: Απόφαση του Ευρωπαϊκού Συμβουλίου Συστημικού Κινδύνου, της 28ης Ιουνίου 2019, σχετικά με την παράταση της προθεσμίας υποβολής ορισμένων εκθέσεων αναφορικά με ενέργειες που πραγματοποιούνται και μέτρα που λαμβάνονται δυνάμει των συστάσεων ΕΣΣΚ/2014/1 και ΕΣΣΚ/2015/2 του Ευρωπαϊκού Συμβουλίου Συστημικού Κινδύνου (ΕΣΣΚ/2019/15)

6.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 264/2
               
            
         ΑΠΟΦΑΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ
         της 28ης Ιουνίου 2019
         σχετικά με την παράταση της προθεσμίας υποβολής ορισμένων εκθέσεων αναφορικά με ενέργειες που πραγματοποιούνται και μέτρα που λαμβάνονται δυνάμει των συστάσεων ΕΣΣΚ/2014/1 και ΕΣΣΚ/2015/2 του Ευρωπαϊκού Συμβουλίου Συστημικού Κινδύνου
         (ΕΣΣΚ/2019/15)
         (2019/C 264/02)
         ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2 στοιχείο στ),
         Εκτιμώντας τα ακόλουθα:
         
                     (1)
                  
                  
                     Σύμφωνα με τις ενότητες 2.3.1 και 2.3.2 της σύστασης ΕΣΣΚ/2014/1 του Ευρωπαϊκού Συμβουλίου Συστημικού Κινδύνου (2), οι αποδέκτες της καλούνται να υποβάλλουν στο Ευρωπαϊκό Συμβούλιο Συστημικού Κινδύνου (ΕΣΣΚ), στο Συμβούλιο και στην Επιτροπή εκθέσεις σχετικά με τα μέτρα που λαμβάνουν προς συμμόρφωση με τις διατάξεις της ή να αιτιολογούν επαρκώς τυχόν αδράνειά τους. Κάθε αποδέκτης είχε κληθεί να υποβάλει την πρώτη έκθεση έως τις 30 Ιουνίου 2016. Με βάση τη δέσμη των πρώτων εκθέσεων που υποβλήθηκαν έλαβε χώρα η πρώτη αξιολόγηση συμμόρφωσης αναφορικά με την εφαρμογή της σύστασης ΕΣΣΚ/2014/1. Τα συμπεράσματα της αξιολόγησης εγκρίθηκαν από το γενικό συμβούλιο του ΕΣΣΚ την 1η Φεβρουαρίου 2019 και τον Μάιο του 2019 δημοσιεύθηκε στην ιστοσελίδα του ΕΣΣΚ η συνοπτική έκθεση συμμόρφωσης, στην οποία αξιολογείται το επίπεδο εφαρμογής της σύστασης ΕΣΣΚ 2014/1 από τους αποδέκτες της.
                  
               
                     (2)
                  
                  
                     Σύμφωνα με την ενότητα 2.3.3 της σύστασης ΕΣΣΚ/2014/1, οι αποδέκτες της καλούνται ανά τριετία να υποβάλλουν εκθέσεις, εξηγώντας τα μέτρα που έχουν λάβει προς συμμόρφωσή τους με τις διατάξεις της και, επομένως, κάθε αποδέκτης θα πρέπει να υποβάλει τη δεύτερη έκθεση στο ΕΣΣΚ, στο Συμβούλιο και στην Επιτροπή έως τις 30 Ιουνίου 2019. Ωστόσο, προκειμένου να δοθεί στους αποδέκτες επαρκής χρόνος για να εξετάσουν κατά περίπτωση τα πορίσματα της πρώτης αξιολόγησης της συμμόρφωσης αναφορικά με την εφαρμογή της σύστασης ΕΣΣΚ/2014/1, η προθεσμία υποβολής της δεύτερης έκθεσης θα πρέπει να παραταθεί κατά ένα έτος.
                  
               
                     (3)
                  
                  
                     Σύμφωνα με την ενότητα 2.3.1 της σύστασης ΕΣΣΚ/2015/2 του Ευρωπαϊκού Συμβουλίου Συστημικού Κινδύνου (3), οι οικείες αρχές καλούνται ανά διετία να υποβάλλουν στο ΕΣΣΚ και στο Συμβούλιο έκθεση σχετικά με τις ενέργειες στις οποίες προβαίνουν προς εφαρμογή των διατάξεών της ή να αιτιολογούν επαρκώς τυχόν αδράνειά τους. Κάθε οικεία αρχή είχε κληθεί να υποβάλει την πρώτη έκθεση έως τις 30 Ιουνίου 2017 και, ως εκ τούτου, θα πρέπει να υποβάλει τη δεύτερη έκθεση στο ΕΣΣΚ και στο Συμβούλιο έως τις 30 Ιουνίου 2019.
                  
               
                     (4)
                  
                  
                     Κάθε οικεία αρχή έχει υποβάλει την πρώτη της έκθεση αναφορικά με τις ενέργειες στις οποίες έχει προβεί προς συμμόρφωσή της με τη σύσταση EΣΣΚ/2015/2, με αποτέλεσμα να παραμένει εκκρεμής η αξιολόγηση της συμμόρφωσης όσον αφορά την εφαρμογή των διατάξεών της. Για τον λόγο αυτόν θα πρέπει η προθεσμία υποβολής της δεύτερης έκθεσης να παραταθεί κατά ένα έτος.
                  
               
                     (5)
                  
                  
                     Σκοπός της παρούσας απόφασης είναι μόνον η παράταση κατά ένα έτος της προθεσμίας της 30ής Ιουνίου 2019 εντός της οποίας οι οικείες αρχές υποβάλλουν κατά περίπτωση τη δεύτερη έκθεσή τους αναφορικά με τις ενέργειες στις οποίες προβαίνουν και τα μέτρα τα οποία λαμβάνουν προς συμμόρφωσή τους με τις συστάσεις ΕΣΣΚ/2014/1 και ΕΣΣΚ/2015/2, αντίστοιχα, ή αιτιολογούν επαρκώς τυχόν αδράνειά τους,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παράταση ορισμένων προθεσμιών υποβολής εκθέσεων σχετικά με ενέργειες και μέτρα
            
               1.   Παρατείνεται κατά ένα έτος, έως τις 30 Ιουνίου 2020, η προθεσμία της 30ής Ιουνίου 2019 εντός της οποίας κάθε αποδέκτης της σύστασης ΕΣΣΚ/2014/1 υποβάλλει τη δεύτερη έκθεσή του στην οποία εξηγεί τα μέτρα που έχει λάβει προς συμμόρφωσή του με τις διατάξεις της ή αιτιολογεί επαρκώς τυχόν αδράνειά του.
               Οι διατάξεις της παρούσας παραγράφου ουδόλως επηρεάζουν την προθεσμία υποβολής της τρίτης και των επόμενων αυτής εκθέσεων που απαιτούνται σύμφωνα με τις διατάξεις της σύστασης ΕΣΣΚ/2014/1.
            
            
               2.   Παρατείνεται κατά ένα έτος, έως τις 30 Ιουνίου 2020, η προθεσμία της 30ής Ιουνίου 2019 εντός της οποίας κάθε οικεία αρχή υποβάλλει τη δεύτερη έκθεσή της αναφορικά με τις ενέργειες στις οποίες προβαίνει προς συμμόρφωσή της με τη σύσταση ΕΣΣΚ/2015/2 ή αιτιολογεί επαρκώς τυχόν αδράνειά της.
               Οι διατάξεις της παρούσας παραγράφου ουδόλως επηρεάζουν την προθεσμία υποβολής της τρίτης και των επόμενων αυτής εκθέσεων που απαιτούνται σύμφωνα με τις διατάξεις της σύστασης ΕΣΣΚ/2015/2.
            
         
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει στις 28 Ιουνίου 2019.
         
         
            Φρανκφούρτη, 28 Ιουνίου 2019.
            
               
                  Προϊστάμενος της Γραμματείας του ΕΣΣΚ,
               
               
                  εξ ονόματος του γενικού συμβουλίου του ΕΣΣΚ
               
               Francesco MAZZAFERRO
            
         
         
            (1)  ΕΕ L 331 της 15.12.2010, σ. 1.
         
            (2)  Σύσταση του Ευρωπαϊκού Συμβουλίου Συστημικού Κινδύνου, της 18ης Ιουνίου 2014, σχετικά με καθοδήγηση για τον καθορισμό των ποσοστών αντικυκλικών αποθεμάτων ασφαλείας (ΕΕ C 293 της 2.9.2014, σ. 1).
         
            (3)  Σύσταση του Ευρωπαϊκού Συμβουλίου Συστημικού Κινδύνου, της 15ης Δεκεμβρίου 2015, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 97 της 12.3.2016, σ. 9).